CELEX: C2005/193/59
Language: fi
Date: 2005-08-06 00:00:00
Title: Asia T-206/05: Jean-Marc Colombanin 27.5.2005 Euroopan yhteisöjen komissiota vastaan nostama kanne

6.8.2005   
            
            
               FI
            
            
               Euroopan unionin virallinen lehti
            
            
               C 193/35
            
         Jean-Marc Colombanin 27.5.2005 Euroopan yhteisöjen komissiota vastaan nostama kanne
   (Asia T-206/05)
   (2005/C 193/59)
   Oikeudenkäyntikieli: ranska
   Jean-Marc Colombani, kotipaikka Bryssel, on nostanut 27.5.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Stéphane Rodrigues ja Alice Jaume.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission 7.3.2005 tekemän päätöksen ja siitä seuranneet kantajan palkkaa koskevat toimenpiteet
            
         
               —
            
            
               määrää tarpeellisista toimenpiteistä kantajan oikeuksien ja etujen suojaamiseksi, erityisesti vähimmäistoimeentulon osalta, joka hänelle on palkkana myönnettävä
            
         
               —
            
            
               velvoittaa vastaajan maksamaan vahingonkorvauksena 10 002 euroa
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja, joka on komission virkamies, oli 31.8.2004 saakka virkavapaalla henkilökohtaisista syistä. Kun kantaja oli pyytänyt virkavapaan päätyttyä, että hän voisi palata töihin, hänet siirrettiin 28.9.2004 tehdyllä päätöksellä ulkosuhteiden pääosastolle. Päätöksessä hänelle ei kuitenkaan osoitettu mitään erityistä tehtävää, koska kyseisessä päätöksessä todettiin, että tehtävästä ilmoitettaisiin hänelle myöhemmin.
   Hallinto ilmoitti kantajalle 7.3.2005 päivätyllä ilmoituksella, että hän oli ollut 5.10.2005 alkaen luvattomasti poissa työstä ja että häneen nähden ryhdyttäisiin tarkoituksenmukaisiin toimenpiteisiin. Kantaja ei saanut huhtikuun palkkaansa ja hänen palkkakuitistaan ilmeni, että hän oli velvollinen suorittamaan komissiolle hänelle lokakuusta 2004 saakka maksettujen palkkojen suuruisen rahamäärän.
   Kantaja riitauttaa kanteessaan 7.3.2005 päivätyn ilmoituksen ja siitä seuranneet toimenpiteet. Hän vetoaa puolustautumisoikeuksien loukkaamiseen ja väittää, ettei hänelle annettu ennen riidanalaisten päätösten tekemistä mahdollisuutta tuoda esiin, mistä hän on kiinnostunut. Kantaja vetoaa myös perusteluvelvollisuuden laiminlyöntiin sekä ilmeisiin arviointivirheisiin. Tarkemmin ottaen hän väittää, ettei hänelle ilmoitettu, että hänet sijoitetaan ulkosuhteiden pääosaston yksikköön C.1. Kantaja riitauttaa myös väitteen siitä, että hän ei ollut vastannut työtarjoukseen.
   Kantaja vetoaa tämän jälkeen henkilöstösääntöjen 40 artiklan rikkomiseen, jonka nojalla hän arvioi olleensa oikeutettu hylkäämään ensimmäisen työtarjouksen. Hän vetoaa myös henkilöstösääntöjen 60 artiklan rikkomiseen sillä perusteella, että hänen väitettyä poissaoloaan ei todettu asianmukaisesti ja vähennetty ensiksi hänen vuosilomastaan. Kantaja väittää myös, että henkilöstösääntöjen liitteessä VII ja IX olevia säännöksiä, joissa hänelle taataan vähimmäistoimeentulo, on rikottu. Lopuksi hän vetoaa hyvän hallinnon periaatteeseen ja huolenpitovelvollisuuden periaatteeseen.
   Riidanalaisten toimien kumoamisen lisäksi kantaja vaatii myös korvausta hänelle väitteensä mukaan aiheutuneesta aineellisesta ja henkisestä vahingosta.